Հավելված  
ՀՀ կառավարության 2018 թվականի  
\_\_\_\_\_\_\_\_\_\_ -ի N \_\_\_\_\_ -Ն որոշման

**ԿԱՐԳ**

**ՁԿԱՆ, ՋՐԱՅԻՆ ԿԵՆԴԱՆԻՆԵՐԻ ՈՒ ՁԿՆԱՄԹԵՐՔԻ ԱՆԱՍՆԱԲՈՒԺԱՍԱՆԻՏԱՐԱԿԱՆ ՓՈՐՁԱՔՆՆՈՒԹՅԱՆ**

1. Սույն կարգով կարգավորվում են պաղեցված, սառեցված, աղադրված, հում ապխտած չվերամշակված ձկան, ջրային կենդանիների ու ձկնամթերքի (այսուհետ՝ ջրային կենդանիներ և դրանցից ստացված արտադրանք) անասնաբուժասանիտարական փորձաքննության իրականացման կարգի ու պայմանների հետ կապված հարաբերությունները` ջրային կենդանիների և դրանցից ստացված արտադրանքի արտադրության, մթերման, վերամշակման, վաճառքի կամ իրացման (այսուհետ՝ իրացում) գործընթացներում:

2. Ջերմային վերամշակման ենթարկված, ջրային կենդանիները և դրանցից ստացված արտադրանքը անասնաբուժասանիտարական փորձաքննության ենթակա չեն:

3. Ջրային կենդանիների և դրանցից ստացված արտադրանքի անասնաբուժասանիտարական փորձաքննությունն իրականացնում են օրենքով սահմանված կարգով գործունեության իրականացման մասին ծանուցած անձինք:

4. Անասնաբուժասանիտարական փորձաքննության նպատակով կենդանի վիճակում ջրային կենդանիները ընդունվում են Հայաստանի Հանրապետության կառավարության 2010 թվականի հոկտեմբերի 21-ի N 1499-Ն որոշմամբ սահմանված կարգով և Ձև N1 ուղեկցող անասնաբուժական փաստաթղթով, իսկ ոչ կենդանի վիճակում ջրային կենդանիները և դրանցից ստացված արտադրանքը՝ Հայաստանի Հանրապետության կառավարության 2010 թվականի հոկտեմբերի 21-ի N 1499-Ն որոշմամբ սահմանված կարգով և Ձև N2 ուղեկցող անասնաբուժական փաստաթղթով:

5. Ջրային կենդանիների և դրանցից ստացված արտադրանքի անասնաբուժասանիտարական փորձաքննությունը ներառում է զգայորոշման, մանրադիտակային և մակաբուծաբանական հետազոտությունները (հետազոտվում են մաշկային ծածկույթը, լողակները և խռիկները, մկանային հյուսվածքը ներքին օրգանները):

6. Սույն կարգի 5-րդ կետով սահմանված հետազոտությունների արդյունքում հայտնաբերված մանրէաբանական ախտոտվածության, վարակիչ հիվանդությունների հարուցիչներ, հիվանդությունների ախտաբանական փոփոխությունները հաստատելու անհրաժեշտության դեպքերում կատարվում են նաև լաբորատոր մանրէաբանական, իսկ դրա չբավարարման դեպքում նաև շճաբանական, հյուսվածքաբանական, քիմիական հետազոտություններ:

7. Ջրային կենդանիները և դրանցից ստացված արտադրանքը համարվում է անասնաբուժասանիտարական տեսակետից անվտանգ, առողջ և սննդում օգտագործելու համար պիտանի, եթե առկա են անասնաբուժասանիտարական անվտանգությունը հավաստող զգայորոշման (արտաքին տեսքը, կոնսիստենցիան, գույնը, հոտը, արգանակի պարզությունը և հոտը) ցուցանիշներ, մանրէաբանական աղտոտվածության նորմերն ընդունելի են, բացակայում են հիվանդությունների ախտածին հարուցիչները:

8. Անասնաբուժասանիտարական փորձաքննության համար ջրային կենդանիների և դրանցից ստացված արտադրանքի նմուշառումը կատարվում է ապրանքախմբի յուրաքանչյուր միավորից կամ տարայից հետևյալ քանակներով` մինչև 100 գրամ քաշի դեպքում՝ 3-5-ական հատ, մինչև մեկ կգ քաշի դեպքում` 3-ական հատ, մինչև 3 կգ քաշի դեպքում` 2-ական հատ մինչև 5 սմ լայնությամբ, 50-100-ական գրամ զանգվածով կտորներ` գլխի, մեջքի, պոչի հատվածներից, 3 և ավելի կգ քաշի դեպքում` մինչև 10 սմ լայնությամբ, 200-ական գրամից ոչ ավելի զանգվածով կտորներ` գլխի, մեջքի, պոչի հատվածներից:

9. Նմուշառելիս անասնաբուժասանիտարական փորձաքննություն իրականացնողի կողմից կազմվում է նմուշառման ակտ, 2 օրնակից՝ համաձայն սույն կարգի Ձևի, որում նշվում է նմուշառելու վայրը կամ տեղը, նմուշների անվանումը և տեսակը, նմուշի նույնականացումն ապահովաող ծածկագիրը, քանակը և այն փորձաքննության ենթակա խմբաքանակը, որից կատարվել է նմուշառում, ում է ներկայացվում նմուշը, նմուշառման ակտը կազմողի անունը, ազգանունը, պաշտոնը, ակտի կազմման տեղը, ամսաթիվը: Նմուշառման ակտը կազմվում է 2 օրինակից, որը ստորագրվում է նաև իրացնող ֆիզիկական անձի կամ իրավաբանական անձի կամ նրանց ներկայացուցչի կողմից: Նմուշառման 1 օրինակը պահվում է անասնաբուժասանիտարական փորձաքննություն կատարողի մոտ, մյուս օրինակը առձեռն կամ էլեկտրոնային ձևով հանձնվում է իրացնողին: Նմուշառումը կատարվում է մանրէազերծ գործիքներով, տեղադրվում արտաքին միջավայրի հետ շփումը բացառող և մաքուր տարայում և տեղափոխվում մանրէների աճը բացառող +40C-ը չգերազանցող ջերմաստիճանը ապահովող պայմանների ապահովմամբ:

10. Անասնաբուժասանիտարական փորձաքննությունը սույն կարգի 5-րդ կետով սահմանված դեպքերում իրականացվում է 1 ժամվա ընթացքում, իսկ սույն կարգի 6-րդ կետով սահմանված դեպքերում՝ 2 օրվա ընթացում:

11. Ջրային կենդանիներ և դրանցից ստացված արտադրանքի անասնաբուժասանիտարական փորձաքննության ավարտից հետո մեկ ժամվա ընթացքում անասնաբուժասանիտարական փորձաքննության ենթարկված ջրային կենդանիներ և դրանցից ստացված արտադրանքի յուրաքանչյուր խմբաքանակի համար տրվում է անասնաբուժասանիտարական փորձաքննության եզրակացություն՝ առնվազն 2 օրինակից և պիտակ: Եզրակացության 1 օրինակը պահվում է անասնաբուժասանիտարական փորձաքննություն իրականացնողի մոտ, իսկ եզրակացության մյուս օրինակը և պիտակը տրվում են իրացնողին: Նմուշառման ենթարկված ջրային կենդանիներ և դրանցից ստացված արտադրանքի խմբաքանակը իրացվում է անասնաբուժասանիտարական փորձաքննության եզրակացության և պիտակի առկայությամբ:

12. Անասնաբուժասանիտարական փորձաքննության եզրակացության և պիտակի ձևերը հաստատում է լիազոր մարմինը՝ համաձայն Անասնաբուժության մասին Հայաստանի Հանրապետության օրենքի 7-րդ հոդվածի 1-ին մասի 2-րդ կետի: Անասնաբուժասանիտարական փորձաքննության արդյունքների հիման վրա տրված եզրակացության մեջ նշվում է անասնաբուժասանիտարական փորձաքննության ենթարկված ջրային կենդանիների և դրանցից ստացված արտադրանքի խմբաքանակի անասնաբուժասանիտարական տեսակետից անվտանգությունը և առանց սահմանափակումների սննդում օգտագործելու համար պիտանի լինելը:

13. Անասնաբուժասանիտարական փորձաքննության արդյունքների հիման վրա անասնաբուժասանիտարական փորձաքննության ենթարկված ջրային կենդանիների և դրանցից ստացված արտադրանքը ճանաչվում է անասնաբուժասանիտարական տեսակետից պիտանի (թույլատրվում է օգտագործման առանց սահմանափակումների) կամ պայմանական պիտանի (թույլատրվում է սննդում օգտագործել վերամշակումից հետո՝ եփելու, սառեցնելու, աղաջրում պահելու միջոցով վարակազերծվելուց հետո) կամ ոչ պիտանի (ենթակա են օգտահանման կամ ոչնչացման):

14. Անասնաբուժասանիտարական փորձաքննության արդյունքների հիման վրա կենդանիների կերակրման համար պիտանի ճանաչված պաղեցված, սառեցված, աղադրված, հում ապխտած ջրային կենդանիները և դրանցից ստացված արտադրանքը ենթակա չեն սննդում իրացման, վերադարձվում են իրացնողին տեխնիկական օգտահանման (վնասազերծման, հետագայում ձկնալյուրի արտադրության մեջ օգտագործելու կամ եռացնելուց հետո կենդանիներին կերակրելու) կամ ոչնչացման համար:

15. Կարմրախտով, նեկրոզով, ծաղկով, լողապարկի բորբոքմամբ, ինֆեկցիոն սակավարյունությամբ, ֆուրունկուլոզով, բրանխիոմիկոզով, վիբրիոզով, կոստիոզով, խիլոդոնելոզով, տրիխոդինիոզով, իխթիոֆթիրիոզով, հիրոդակտիլոզով, դակտիլոգիրոզով, կավիոզով, կարիոֆիլոզով, բոտրիոցեֆալոզով, ֆիլոմետրոզով, լիգուլոզով, դիգրամմոզով, արգուլոզով, կոկցիդիոզով, սանգվինիկոլոզով, դիպլոստոմատոզով, պոստոդիպլոստոմատոզով, սապրոլեգնիոզով, տրիէնոֆորոզով, օպիստորխոզով և մետագոնիմոզով վարակված, կանխարգելիչ մշակումների ենթարկվելուց հետո սահմանված ժամկետներից շուտ արդյունահանված ջրային կենդանիները և դրանցից ստացված արտադրանքը՝ կախված ախտահարման աստիճանից, անասնաբուժասանիտարական տեսակետից պայմանական պիտանի են կամ ոչ պիտանի:

16. Անասնաբուժասանիտարական փորձաքննություն իրականացնողի կողմից վարվում է լիազոր մարմնի կողմից, համաձայն Անասնաբուժության մասին Հայաստանի Հանրապետության օրենքի 7-րդ հոդվածի 1-ին մասի 3-րդ կետի, սահմանված ձևի անասնաբուժասանիտարական փորձաքննության գրանցամատյան:

17. Անասնաբուժասանիտարական փորձաքննության արդյունքներով պայմանական պիտանի կամ ոչ պիտանի ճանաչված ջրային կենդանիների և դրանցից ստացված արտադրանքը, անասնաբուժասանիտարական փորձաքննության ենթարկված նմուշների մնացորդները հետազոտություններից հետո օգտահանվում կամ ոչնչացվում են Հայաստանի Հանրապետության կառավարության սահմանած կարգով և Հայաստանի Հանրապետության օրենսդրությամբ սահմանված պահանջների համաձայն:

**Ձև**

**ՆՄՈՒՇԱՌՄԱՆ ԱԿՏ N \_\_\_\_\_\_**

|  |  |
| --- | --- |
| \_\_\_\_ \_\_\_\_\_\_\_\_\_\_\_20 թ. | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (ակտի կազմման տեղը) |
|  | |
| Ես` \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-ս՝  (նմուշառման ակտը կազմողի անունը, ազգանունը, պաշտոնը)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ -ի ներկայությամբ`  (ֆիզիկական անձի անունը, ազգանունը կամ իրավաբանական անձի անվանումը կամ նրա նեկայացուցչի անունը, ազգանունը, անձը հաստատող փաստաթղթի տվյալները)    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ -ում  (նմուշառման տեղը, պահման պայմանները, որտեղ կատարվում է նմուշառումը)  անասնաբուժասանիտարական փորձաքննության նպատակով կատարել եմ նմուշառում  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (նմուշի անվանումը և տեսակը, նմուշի ծածկագիրը, քանակը, խմբաքանակը, որից կատարվել է նմուշառումը)    Նմուշը ներկայացվում է՝  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (անասնաբուժասանիտարական փորձաքննություն իրականացնողի անվանումը կամ անունը, ազգանունը, գտնվելու վայրը) | |

|  |  |  |
| --- | --- | --- |
| Նմուշառման ակտը կազմեց` | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (ստորագրությունը) | \_\_\_\_\_\_\_\_\_\_\_\_\_\_\_\_\_\_\_\_\_  (անունը, ազգանունը) |
|  |  |  |
| Ակտի մեկ օրինակը ստացա՝ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (իրացնող ֆիզիկական կամ  իրավաբանական անձի կամ նրա  ներկայացուցչի ստորագրությունը) | \_\_\_\_\_\_\_\_\_\_\_\_\_\_\_\_\_\_\_\_\_\_\_  (անունը, ազգանունը) |

|  |  |  |
| --- | --- | --- |
| Ակտի մեկ օրինակը ստացա` | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (նմուշ ընդունող  փորձաքննություն իրականացնողի կամ նրա  ներկայացուցչի ստորագրությունը) | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (անունը, ազգանունը) |